บลจ.ไทยพาณิชย์ชวนรับ30%ใน5ปี
บลจ.ไทยพาณิชย์ ออกกองคุ้มครองเงินต้น เอเชียน ล็อคอิน ลุ้นผลตอบแทน 30%&nbsp; ใน 5 ปี ลงทุนพันธบัตรกับออปชั่นอ้างอิงราคา ETF-ดัชนีหุ้นเอเชีย 5 ตัว
13 มิ.ย. 2554

บลจ.ไทยพาณิชย์ ออกกองคุ้มครองเงินต้น เอเชียน ล็อคอิน ลุ้นผลตอบแทน 30%  ใน 5 ปี ลงทุนพันธบัตรกับออปชั่นอ้างอิงราคา ETF-ดัชนีหุ้นเอเชีย 5 ตัว 
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทออกกองทุนเปิดไทยพาณิชย์คุ้มครองเงินต้น เอเชียน ล็อคอิน คอมเพล็กซ์ รีเทิร์น 2 ขนาดกองทุน 1,000 ล้านบาท  อายุโครงการประมาณ 5 ปี เปิดขายระหว่างวันที่ 14-20 มิ.ย.2554 ลงทุนขั้นต่ำ 10,000 บาท เพื่อเพิ่มโอกาสรับผลตอบแทน 30% โดยป้องกันความเสี่ยงด้านอัตราแลกเปลี่ยนทั้งจำนวน
กองทุนเน้นลงทุนในพันธบัตรรัฐบาลไทยไม่ต่ำกว่า 80% เพื่อรับประกันคืนเงินต้น 100% และลงทุนในสัญญาออปชั่นที่ออกโดยธนาคารพาณิชย์ต่างประเทศที่มีการจ่ายผลตอบแทนอ้างอิงกับราคาสินทรัพย์อ้างอิง 5 ชนิดที่เชื่อมโยงตลาดหุ้นในภูมิภาคเอเชีย ประกอบด้วย หน่วยลงทุนประเภท ETF ของ Tracker Fund of Hong Kong (ฮ่องกง) อ้างอิงกับดัชนี Hang Seng และ ETF ของ iShares FTSE/Xinhua A50 China Index ETF (จีน) 
ส่วนที่เหลือจะอ้างอิงกับดัชนีตลาดหุ้น 3 ประเทศ คือ ดัชนี KOSPI200  (เกาหลีใต้) ดัชนี MSCI Singapore Free (สิงคโปร์) และดัชนี MSCI Taiwan (ไต้หวัน) 
สำหรับเงื่อนไขการจ่ายผลตอบแทนจะพิจารณาสินทรัพย์อ้างอิง ทุกๆ 1 ปี นับจากวันจดทะเบียนกองทุน รวมทั้งหมด 5 ครั้ง โดยหากสินทรัพย์อ้างอิงทั้ง 5 ชนิดมีระดับราคา ณ วันพิจารณาสูงกว่าหรือเท่ากับระดับราคา ณ วันจดทะเบียนกองทุน จะถือว่าเงื่อนไขการจ่ายผลตอบแทนสมบูรณ์หรือเรียกว่ามีการล็อคอินเกิดขึ้น 
หากเกิดเหตุการณ์ล็อคอินเพียง 1 ครั้ง จากโอกาสพิจารณาสินทรัพย์ 5 ครั้ง ผู้ลงทุนจะได้รับอัตราผลตอบแทน 30% โดยไม่ต้องพิจารณาสินทรัพย์อ้างอิงอีกต่อไป โดยหากล็อคอินในปีแรกจ่ายผลตอบแทนปีละ 6% ตลอด 5 ปี แต่หากไม่ล็อคอินในปีแรก แต่ไปล็อคอินในปีที่ 2 จะจ่าย 12% และปีละ 6% ระยะเวลา 3 ปี และหากไปล็อคอินปีที่ 3 จ่าย 18% และจ่ายปีละ 6% ระยะเวลา 2 ปี และหากไปล็อคอินปีที่ 4 จ่าย 24% และปีต่อไปจ่าย 6% ทั้งนี้หากล็อคอินในปีที่ 5 จ่ายผลตอบแทน 30% แต่หากไม่เข้าเงื่อนไขในวันพิจารณาสินทรัพย์อ้างอิงครั้งใดเลย นักลงทุนจะได้รับคืนเป็นเงินต้นเต็มจำนวน 
“ปัจจุบันระดับราคาของสินทรัพย์อ้างอิงถือว่ายังปรับตัวเพิ่มขึ้นไม่มากนัก อีกทั้งข้อมูลในอดีตยังไม่เคยมีเหตุการณ์ที่กองทุนไม่ล็อคอิน ซึ่งผลการทดสอบ 8 ปีย้อนหลังด้วยข้อมูลจริงในอดีต  พบว่าโอกาสล็อคอินในปีแรกสูงมากและทั้งหมดล็อคอินภายใน 4 ปี”นางโชติกา กล่าว